Source: https://www.salgocka.sk/statut-obce/
Timestamp: 2020-08-15 02:08:41+00:00

Document:
Štatút obce Šalgočka • Obec Šalgočka
Nachádzate sa tu: Domov / Štatút obce Šalgočka
Obecné zastupiteľstvo obce Šalgočka v zmysle § 6 ods.1 a § 4 ods. 1 zákona č. 369/1990 Zb. o obecnom zriadení vydáva Štatút obce Šalgočka.
Stiahnuť Štatút obce vo formáte PDF
Štatút obce Šalgočka (ďalej len „Štatút“) upravuje podrobnosti o uplatnení Zákona o obecnom zriadení č. 369/1990 Zb. v znení neskorších predpisov (ďalej len „zákon“) v podmienkach obce Šalgočka (ďalej len „obec“) .
Pri výklade ustanovení tohto štatútu treba prihliadať na základnú úlohu obce pri výkone samosprávy upravenú zákonom[1].
Ak sa v ďalšom texte uvádza výraz starosta, zástupca starostu, zastupiteľstvo alebo obecné zastupiteľstvo, hlavný kontrolór, komisia alebo obecný úrad rozumejú sa tým orgány Obce Šalgočka.
§ 2 Vymedzenie samosprávy
Územie obce Šalgočka tvorí jedno katastrálne územie.
§ 3 Symboly obce
Symbolmi obce sú erb, vlajka, pečať. Popisy a zobrazenia obecných symbolov sú v prílohe č. 1 Štatútu.
Obecné symboly je dovolené používať len spôsobom neznižujúcim ich dôstojnosť. Podrobnejšie pravidlá môže upraviť osobitné všeobecne záväzné nariadenie.
§ 4 Orgány samosprávy
Popri orgánoch, ktoré v samospráve pôsobia zo zákona[2] sú obecným zastupiteľstvom v obci zriadené spravidla tieto orgány:
komisia na ochranu verejného záujmu,
komisia športu, školstva a kultúry,
komisia ochrany verejného poriadku a riešenia sťažností,
komisia výstavby, územného plánovania a životného prostredia,
komisia sociálna, bytová a zdravotná,
komisia inventarizačná, vyraďovacia a likvidačná,
návrhová komisia,
mandátová komisia,
Zriadenie iných komisií alebo zmenu ich názvu a predmet pôsobenia schvaľuje obecné zastupiteľstvo uznesením.
Obecné zastupiteľstvo má 5 poslancov.
V obci nie je zriadená funkcia prednostu obecného úradu[3].
Štruktúra orgánov a organizačných jednotiek obce je v prílohe č. 2.
§ 5 Základné úlohy komisií
Ak nie je príslušným rozhodnutím zastupiteľstva stanovená pôsobnosť komisie inak, platí že úlohou každej komisie na zverenom úseku je najmä:
sledovať skutočnú úroveň uspokojenia potrieb a záujmov obce a jej občanov,
z analýzy zisteného stavu vytyčovať reálne a odborne zdôvodnené zámery pre rozvoj obce v danej oblasti,
predkladať výsledky svojej práce kompetentným orgánom a organizáciám obce ako podnety na zlepšenie stavu v sledovanej oblasti,
kontrolovať plnenie nariadení obce, uznesení zastupiteľstva a rozhodnutí starostu vydaných v rámci pôsobnosti samosprávy,
formulovať v prípade potreby svoje odborné stanoviská ako podklad k budúcim rozhodnutiam zastupiteľstva.
§ 6 Zapojenie obyvateľov do samosprávy
Výkon samosprávy obyvateľmi obce upravuje zákon[4].
Pre zapojenie občanov do práce v komisii sa uplatňuje nasledovný postup:
zastupiteľstvo zvolí predsedu komisie,
záujemcovia o prácu v komisii sa môžu obrátiť so svojim podnetom na členstvo v komisii na predsedu komisie, na ktoréhokoľvek poslanca, na obecný úrad alebo na starostu.
členov komisie volí obecné zastupiteľstvo[5]
Na prerokovanie obecných vecí môže obecné zastupiteľstvo zvolať verejné zhromaždenie obyvateľov lebo jeho časti resp. častí.
§ 7 Zverejňovanie
Obvyklým spôsobom zverejnenia oficiálnych informácií[6] je tabuľa umiestnená pred sídlom Obecného úradu, COOP Jednota, pri miestnom kostole sv. Terézie s označením „Úradná tabuľa Obce Šalgočka“.
Obec má zriadenú internetovú stránku salgocka.sk, na ktorej zverejňuje návrhy a schválené znenia nariadení, rozpočet a záverečný účet, zloženie orgánov obce, vzory, dokumenty a tlačivá pre obyvateľov, zápisnice a uznesenia z rokovaní zastupiteľstva a iné dôležité informácie.
Všeobecne záväzné nariadenia sú každému záujemcovi prístupné[7] na požiadanie na Obecnom úrade v tlačenej forme k nahliadnutiu.
§ 8 Organizácie a riadenie samosprávy
Obecné organizačné jednotky v obci Šalgočka sú:
Obecný úrad – Táto organizačná jednotka nemá právnu subjektivitu a je súčasťou právnickej osoby obce.
Obec v rámci svojej zriaďovateľskej právomoci nezriadila rozpočtové organizácie.
§ 9 Vzájomné vzťahy orgánov a organizačných jednotiek
Tento štatút upravuje podrobnejšie pravidlá o vzťahoch orgánov samosprávy upravených zákonom[8].
Obecnému zastupiteľstvu sú vyhradené[9] nasledovné veci správy obce:Okrem základných otázok v zmysle § 11, ods. 4 zákona o obecnom zriadení sú to:
zaujatie predchádzajúceho stanoviska k investičnej činnosti v obci,
zaujatie predchádzajúceho stanoviska k nájmu nehnuteľného majetku,
zaujatie predchádzajúceho stanoviska k rozhodnutiam, ktoré sa svojim obsahom alebo dosahom dotýkajú významných záujmov obce v oblasti životného prostredia.
Jednota zodpovednosti a právomoci: každý organizačný článok a každý zamestnanec disponuje oprávneniami potrebnými pre naplnenie svojej zodpovednosti a každý má zodpovednosť v rozsahu, v ktorom je oprávnený konať.
Kolegialita a vzájomná pomoc: vychádzajúc z jednotného záujmu podporovať rozvoj obce a skvalitňovanie činnosti jej samosprávy, platí pre všetky orgány, organizačné jednotky i zamestnancov všeobecná požiadavka vzájomnej ochoty k spolupráci, poskytovania poznatkov a informácií z oblasti vlastnej pôsobnosti, požiadavka korektného vystupovania a náročnosti pri posudzovaní činnosti vo vzájomnom spojení.
Rešpektovanie odbornosti: riešenie úloh, vyžadujúcich odborné vedomosti a skúsenosti, sa uskutočňujú vždy za účasti alebo aspoň s vedomím príslušného odborného pracovníka.
Voľné určenie foriem spolupráce: okrem prípadov, ktoré sú upravené vnútornými predpismi, sa formy spolupráce záväzne nestanovujú. Pri ich výbere je potrebné postupovať tak, aby optimálne viedli k dosahovanému cieľu pri čo najefektívnejšom použití ľudských i materiálnych zdrojov.
Externá spolupráca: ak vlastné možnosti orgánov a organizačných jednotiek obce nestačia na uspokojovanie potrieb obce alebo splnenie zadaných úloh, organizuje sa potrebná externá spolupráca. Pritom platí povinnosť dbať a efektívne použitie prostriedkov obce a povinnosť vyžadovať a kontrolovať vysokú úroveň externej spolupráce.
§ 10 Vonkajšie vzťahy
Všeobecné oprávnenia na vystupovanie v mene obce má zo zákona[10]
V medziach zákona[11] a v súlade s osobitným poverením starostu[12] je oprávnený vystupovať v mene obce aj zástupca starostu.
Na základe písomného poverenia starostu[13] môže rozhodovať o právach, právom chránených záujmoch alebo povinnostiach fyzických osôb a právnických osôb v oblasti verejnej správy v mene obce jej zamestnanec. Zoznam poverených zamestnancov a rozsah poverení zverejní na svojej internetovej stránke (§ 3 ods. 2 tohto štatútu).
Príslušný vedúci zamestnanci (napr. vedúci organizačných jednotiek bez právnej subjektivity a pod.) sú oprávnení v medziach organizačných predpisov vystupovať v mene zverených organizačných jednotiek.
§ 11 Cena obce Šalgočka
Obec udeľuje ocenenie – Cena obce Šalgočka (ďalej len „cena obce“).
Cenu obce udeľuje obecné zastupiteľstvo za:
vynikajúce tvorivé výkony a významné výsledky vo vedeckej, technickej, umeleckej, publicistickej, vzdelávacej a verejnoprospešnej činnosti,
významný prínos k hospodárskemu a kultúrnemu rozvoju obce, za jej propagáciu doma i v zahraničí,
činnosť pri záchrane ľudských životov a pri závažnom ohrození majetku obce a jej obyvateľov.
Cenu obce predstavuje plaketa s erbom obce a jej udelenie môže sprevádzať peňažná odmena vo výške určenej uznesením obecného zastupiteľstva. O udelení ceny obce sa vydáva osvedčenie, ktoré okrem identifikácie oceneného obsahuje aj uvedenie dôvodu ocenenia podľa predchádzajúceho odseku. Cenu obce odovzdáva ocenenému slávnostným spôsobom starosta.
§ 12 Pamätná kniha Šalgočka
Pamätná kniha obce Šalgočka sa vedie v úradnom jazyku.
Zápisy do pamätnej knihy sa vykonávajú priebežne, najmenej jedenkrát ročne. Zápisy chronologicky dokumentujú fakty zo spoločenského a hospodárskeho života obce. Sú hodnoverným svedectvom o udalostiach v obci a o ľuďoch, ktorí sa pričinili o prospech žitia miestneho spoločenstva.
Spracovaním zápisov do pamätnej knihy je poverený občan, ktorého menuje a odvoláva starosta.
Text zápisov do pamätnej knihy schvaľuje starosta obce.
Predstavitelia orgánov obce a zamestnanci obce sú pre naplnenie poslania tohto štatútu povinní:
uplatňovať obsah tohto štatútu na zverenom úseku činnosti samosprávy,
zabezpečovať súlad vnútorných predpisov na zverenom úseku činnosti samosprávy s obsahom tohto štatútu,
dať podnet na zmenu alebo doplnenie tohto štatútu, ak si to vyžaduje plnenie úloh obce alebo záujmy jej obyvateľov.
Obecné zastupiteľstvo obce Šalgočka schválilo Štatút obce Šalgočka na svojom rokovaní dňa 30.06.2017 uznesením č.8/2/2017
Štatút obce Šalgočka nadobúda účinnosť dňom 01. 07. 2017.
Dňom účinnosti tohto Štatútu obce Šalgočka sa ruší Štatút obce Šalgočka zo dňa 3. januára 2003.
[1] Podľa § 1, ods. 2 zák. č. 369/1990 Zb. je základnou úlohou obce pri výkone samosprávy starostlivosť o všestranný rozvoj jej územia a o potreby jej obyvateľov.
[2] Podľa § 10, ods. 1 obecné zastupiteľstvo a starosta, podľa § 18 hlavný kontrolór
[3] § 17 zák. č. 369/1990 Zb. o obecnom zriadení v znení neskorších predpisov
[4] § 4 ods. 2 písm. b) a c) zák. č. 369/1990 Zb. o obecnom zriadení v znení neskorších predpisov (hlasovanie obyvateľov obce a verejné zhromažďovanie obyvateľov obce)
[5] § 15 ods. 2 zák. č. 369/1990 Zb. o obecnom zriadení v znení neskorších predpisov
[6] Napr. § 6 ods. 3, ods. 8 a ods. 9, § 11a ods. 5, § 12 ods. 1 a § 18a ods. 2 zák. č. 369/1990 Zb. o obecnom zriadení v znení neskorších predpisov
[7] § 6 ods. 10 zák. č. 369/1990 Zb. o obecnom zriadení v znení neskorších predpisov
[8] Napr. § 10 ods. 2, § 11 ods. 4, § 13 ods. 1, 4, 5, 6 až 8, § 14 ods. 3, § 15, § 16, § 17, § 18 až 18 f zák. č. 369/1990 Zb. o obecnom zriadení v znení neskorších predpisov
[9] § 13 ods. 4 písm. e) zák. č. 369/1990 Zb. o obecnom zriadení v znení neskorších predpisov
[10] § 13 ods. 1, 4 a 5 zák. č. 369/1990 Zb. o obecnom zriadení v znení neskorších predpisov.
[11] § 13 b zák. č. 369/1990 Zb. o obecnom zriadení v znení neskorších predpisov.
[12] § 13 b ods.3 zák. č. 369/1990 Zb. o obecnom zriadení v znení neskorších predpisov.
[13] § 13 ods. 5 zák. č. 369/1990 Zb. o obecnom zriadení v znení neskorších predpisov.

References: § 6
 § 4

§ 2

§ 3

§ 4

§ 5

§ 6

§ 7

§ 8

§ 9
 § 11

§ 10

§ 11

§ 12
 § 1
 § 10
 § 18
 § 17
 § 4
 § 15
 § 6
 § 11
 § 12
 § 18
 § 6
 § 10
 § 11
 § 13
 § 14
 § 15
 § 16
 § 17
 § 18
 § 13
 § 13
 § 13
 § 13
 § 13